b'\n_START_ARTICLE_\nLost\n_START_SECTION_\nIdea\n_START_PARAGRAPH_\nSarjan idean kehitti ABC:n silloinen johtaja Lloyd Braun ollessaan lomalla Havaijilla vuonna 2003. Braun tilasi k\xc3\xa4sikirjoituksen, joka olisi K\xc3\xa4rp\xc3\xa4sten herran, Cast Away \xe2\x80\x93 tuuliajolla, televisiosarja Gilligan\xe2\x80\x99s Islandin ja suositun Selviytyjien risteytys. Gadi Pollack on sanonut, ett\xc3\xa4 osaltaan Lostiin vaikutti videopeli Myst. Jeffrey Lieber palkattiin k\xc3\xa4sikirjoittamaan sarjan pilottijakso. Braun ei ollut tyytyv\xc3\xa4inen tulokseen ja otti yhteytt\xc3\xa4 televisiosarja Aliaksen luojaan, J. J. Abramsiin, jolla oli sopimus silloisen Touchstone Televisionin kanssa. Vaikkei Lieber ollut tekemisiss\xc3\xa4 sarjan kanssa sen koko tuotannon ajan, h\xc3\xa4net merkittiin yhdeksi sarjan luojista Writers Guild of American pyynn\xc3\xb6st\xc3\xa4._NEWLINE_Abrams suostui k\xc3\xa4sikirjoittamaan sill\xc3\xa4 ehdolla, ett\xc3\xa4 sarja olisi yliluonnollinen. H\xc3\xa4n alkoi ty\xc3\xb6st\xc3\xa4\xc3\xa4 sarjaa Damon Lindelofin kanssa kirjoittaen sarjan tyylin ja sen hahmoja. Yhdess\xc3\xa4 Abrams ja Lindelof tuottivat ja yksityiskohdistivat mytologiaa ja juonenk\xc3\xa4\xc3\xa4nteit\xc3\xa4 niin, ett\xc3\xa4 materiaalia oli viiden kauden verran. Sarjan kehityst\xc3\xa4 mutkistivat tiukat aikataulut, koska ohjelma tilattiin vuoden 2004 loppupuolelle. Lyhyest\xc3\xa4 aikataulusta huolimatta luova ryhm\xc3\xa4 pysyi tarpeeksi joustavana muokatakseen hahmot sopimaan n\xc3\xa4yttelij\xc3\xb6ihin, joita he toivoivat sarjaan._NEWLINE_Lostin kaksiosainen pilottijakso oli televisiohistorian kallein 10\xe2\x80\x9314 miljoonalla dollarilla. Tuohon aikaan normaali budjetti oli noin 4 miljoonaa dollaria. Sarjan ensiesitys oli 22. syyskuuta 2004, ja siit\xc3\xa4 tuli heti vuoden 2004 yksi suurimmista arvostelumenestyksist\xc3\xa4. Muiden ABC:n sarjojen, kuten T\xc3\xa4ydellisten naisten ja Greyn anatomian tapaan, Lost tuotti yhti\xc3\xb6lle huikeita summia. Pilottijakson maailman ensi-ilta oli 24. hein\xc3\xa4kuuta 2004 San Diegossa vuosittain pidetyss\xc3\xa4 Comic-Con -tapahtumassa.\n_START_SECTION_\nN\xc3\xa4yttelij\xc3\xb6iden valinta\n_START_PARAGRAPH_\nMonet ensimm\xc3\xa4isen kauden rooleista valittiin tuottajien mieltymyksen perusteella. P\xc3\xa4\xc3\xa4henkil\xc3\xb6 Jackin oli alun perin tarkoitus kuolla pilottijaksossa ja roolin esitt\xc3\xa4j\xc3\xa4ksi kaavailtiin Michael Keatonia. ABC:n johto halusi kuitenkin j\xc3\xa4tt\xc3\xa4\xc3\xa4 Jackin eloon. Ennen kuin Jackin kohtalosta p\xc3\xa4\xc3\xa4tettiin, Katen piti nousta porukan johtajaksi. Katen hahmon piti alun perin olla keski-ik\xc3\xa4inen liikenainen, jonka miehen oletettiin kuolleen maahansy\xc3\xb6ksyss\xc3\xa4. My\xc3\xb6hemmin rooli annettiin Roselle. Dominic Monaghan koe-esiintyi Sawyerin rooliin, joka oli tuolloin suunniteltu pukua k\xc3\xa4ytt\xc3\xa4v\xc3\xa4ksi huijariksi. Tuottajat pitiv\xc3\xa4t Monaghanin esiintymisest\xc3\xa4 ja muuttivat Charlien hahmoa, jonka piti aluksi olla keski-ik\xc3\xa4inen entinen rockt\xc3\xa4hti, Monaghanille sopivaksi. Jorge Garcia koe-esiintyi my\xc3\xb6s Sawyerin rooliin, mutta sen sijaan h\xc3\xa4nelle kirjoitettiin Hurleyn osa. Kun Josh Holloway koekuvattiin Sawyerin rooliin, tuottajat pitiv\xc3\xa4t h\xc3\xa4nen hahmoon tuomasta s\xc3\xa4v\xc3\xa4yksest\xc3\xa4 (h\xc3\xa4n potki useasti tuolia unohtaessaan repliikkins\xc3\xa4 ja suuttui koe-esiintymisess\xc3\xa4) ja h\xc3\xa4nen etel\xc3\xa4isest\xc3\xa4 aksentistaan niin paljon, ett\xc3\xa4 he muuttivat Sawyerin sopimaan Hollowayn n\xc3\xa4yttelemistyyliin. Yunjin Kim koe-esiintyi Katen rooliin, mutta tuottajat kirjoittivat Sunin hahmon Kimille ja Jinin hahmon, jota esitt\xc3\xa4\xc3\xa4 Daniel Dae Kim, h\xc3\xa4nen miehekseen. Sayid, jota esitt\xc3\xa4\xc3\xa4 Naveen Andrews, ei ollut my\xc3\xb6sk\xc3\xa4\xc3\xa4n alkuper\xc3\xa4isess\xc3\xa4 k\xc3\xa4sikirjoituksessa. Locke ja Michael kirjoitettiin my\xc3\xb6s n\xc3\xa4yttelij\xc3\xb6ille. Emilie de Ravin, joka esitt\xc3\xa4\xc3\xa4 Clairea oli alun perin palkattu vain vierailevaksi n\xc3\xa4yttelij\xc3\xa4ksi. Toisella kaudella Michael Emersonin suunniteltiin esitt\xc3\xa4v\xc3\xa4n Beni\xc3\xa4 (\xe2\x80\x9dHenry Gale\xe2\x80\x9d) kolmen jakson ajan. H\xc3\xa4nen rooliaan pidennettiin ensin kahdeksaan jaksoon, ja lopulta h\xc3\xa4net otettiin p\xc3\xa4\xc3\xa4osan\xc3\xa4yttelij\xc3\xa4ksi sarjan loppuun saakka.\n_START_SECTION_\nJaksojen formaatti\n_START_PARAGRAPH_\nJaksoilla on erityinen rakenne: jokainen jakso alkaa pys\xc3\xa4htyneell\xc3\xa4 otoksella, jota seuraa usein l\xc3\xa4hikuva jonkun sarjan hahmon silm\xc3\xa4st\xc3\xa4. Sen j\xc3\xa4lkeen ruutuun tulee Lost-tunnus mustalle taustalle. Alkutunnuksen j\xc3\xa4lkeen kaikkien n\xc3\xa4yttelij\xc3\xb6iden nimet esitet\xc3\xa4\xc3\xa4n ruudun alakulmassa sukunimen mukaan aakkosj\xc3\xa4rjestyksess\xc3\xa4 (joissain jaksoissa nimet tulevat kulmaan ennen alkua). Jokainen jakso sis\xc3\xa4lt\xc3\xa4\xc3\xa4 tapahtumia, jotka eiv\xc3\xa4t sijoitu saarelle, niin sanottuja \xe2\x80\x9dtakaumia\xe2\x80\x9d tai \xe2\x80\x9detuumia\xe2\x80\x9d, p\xc3\xa4\xc3\xa4osassa olevan tarinan lis\xc3\xa4ksi. Suurin osa jaksoista loppuu j\xc3\xa4nnitt\xc3\xa4v\xc3\xa4\xc3\xa4n juonenk\xc3\xa4\xc3\xa4nteeseen, joka paljastetaan sekunteja ennen kuin Lost-tunnus palaa takaisin ruutuun. Muut jaksot loppuvat loppukohtaukseen, joka yksinkertaisesti haalistuu mustaan. Erityisesti hyvin traagisten tai tunteikkaiden loppukohtausten p\xc3\xa4\xc3\xa4tteeksi Lost-tunnukseen tavallisesti liittyv\xc3\xa4 \xc3\xa4\xc3\xa4ni on vaiennettu.\n_START_SECTION_\nMusiikki\n_START_PARAGRAPH_\nLostissa on orkestraalinen taustamusiikki, jonka soittaa Hollywood Symphony Orchestra ja jonka on s\xc3\xa4velt\xc3\xa4nyt Michael Giacchino. Giacchino s\xc3\xa4velsi musiikin my\xc3\xb6s moniin muihin sarjan tapahtumiin, paikkoihin ja hahmoihin. Giacchino tavoitti osan tunnuksen \xc3\xa4\xc3\xa4nist\xc3\xa4 ep\xc3\xa4tavallisilla instrumenteilla kuten hankaamalla lentokoneen rungon paloja yhteen. 21. maaliskuuta 2006 levy-yhti\xc3\xb6 Var\xc3\xa8se Sarabande julkaisi Lostin ensimm\xc3\xa4isen tuotantokauden soundtrackin nimell\xc3\xa4 Lost (Original Television Soundtrack). Se sis\xc3\xa4lt\xc3\xa4\xc3\xa4 t\xc3\xa4ysipituiset versiot kauden suosituimmista teemoista ja tunnusmusiikeista. Var\xc3\xa9se Sarabande julkaisi Lostin toisen tuotantokauden musiikkia sis\xc3\xa4lt\xc3\xa4v\xc3\xa4n soundtrackin 3. lokakuuta 2006, kolmannen kauden soundtrackin 6. toukokuuta 2008 ja nelj\xc3\xa4nnen kauden soundtrackin 11. toukokuuta 2009._NEWLINE_Sarjassa on my\xc3\xb6s k\xc3\xa4ytetty tunnettuja pop-kappaleita. Jos pop-kappaleita soitetaan sarjassa, ne tulevat usein tietyst\xc3\xa4 l\xc3\xa4hteest\xc3\xa4, kuten Hurleyn kannettavasta cd-soittimesta, josta kuului paljon musiikkia ensimm\xc3\xa4isen kauden aikana; muun muassa Joe Purdyn \xe2\x80\x9dWash Away\xe2\x80\x9d. Toisen kauden ensimm\xc3\xa4isess\xc3\xa4 jaksossa Joutsen-aseman vinyylisoittimesta kuultiin muun muassa Cass Elliotin \xe2\x80\x9dMake Your Own Kind of Music\xe2\x80\x9d. Kolmannen kauden puolestaan aloitti Julietin soittama Petula Clarkin \xe2\x80\x9dDowntown\xe2\x80\x9d. Kahdessa jaksossa Charlie n\xc3\xa4hd\xc3\xa4\xc3\xa4n laulamassa kadun kulmassa Oasiksen kappaletta Wonderwall. Kolmannen kauden p\xc3\xa4\xc3\xa4t\xc3\xb6sjaksossa Jack kuuntelee Nirvanan \xe2\x80\x9dScentless Apprenticea\xe2\x80\x9d, ja nelj\xc3\xa4nnen kauden lopun parakkikohtauksessa h\xc3\xa4n kuuntelee Pixiesin kappaletta \xe2\x80\x9dGouge Away\xe2\x80\x9d.\n_START_SECTION_\nKuvauspaikat\n_START_PARAGRAPH_\nLost kuvattiin l\xc3\xa4hes kokonaan Oahun saarella, Havaijilla. Alkuper\xc3\xa4iset otokset pilottijaksoon kuvattiin Mokule\xe2\x80\x99ia Beachilla l\xc3\xa4hell\xc3\xa4 saaren koillisk\xc3\xa4rke\xc3\xa4. My\xc3\xb6hemmin kuvatut rantaotokset kuvattiin pohjoisrannikolla. Luolaotokset kuvattiin Xeroxin varastoissa, jotka ovat olleet tyhjill\xc3\xa4\xc3\xa4n vuoden 1999 ampumakohtauksen j\xc3\xa4ljilt\xc3\xa4. Kohtaukset Joutsen- ja Hydra-asemalla kuvattiin Hawaii Film Studioilla. Useita kaupunkialueita Honolulusta k\xc3\xa4ytettiin kuvauspaikkoina kaupungeille ja alueille ymp\xc3\xa4ri maailmaa. N\xc3\xa4it\xc3\xa4 olivat muun muassa Kalifornia, New York, Iowa, Miami, Etel\xc3\xa4-Korea, Irak, Nigeria, Yhdistynyt kuningaskunta, Pariisi, Thaimaa, Berliini ja Australia. Esimerkiksi Sydneyn lentokent\xc3\xa4lle sijoittuvat kohtaukset kuvattiin Hawaii Convention Centeriss\xc3\xa4, kun taas toiseen maailmansotaan sijoittuvaa bunkkeria k\xc3\xa4ytettiin Irakin tasavallan armeijan tukikohtana. Saksan talveen sijoittuvat kohtaukset kuvattiin my\xc3\xb6s tavanomaisella havaijilaisella naapurustolla, jolle oli levitetty kaikkialle j\xc3\xa4\xc3\xa4murskaa ja saksalaisia liikennemerkkej\xc3\xa4. Useat kolmannen tuotantokauden viimeisen jakson otoksista kuvattiin Los Angelesissa, mukaan lukien sairaalakohtaukset joiden lavasteet lainattiin Greyn anatomian lavasteista.\n_START_SECTION_\nJakaminen Internetiss\xc3\xa4\n_START_PARAGRAPH_\nLostin satelliitti- ja kaapeliesitys on ollut uuden televisiol\xc3\xa4hetystavan edell\xc3\xa4k\xc3\xa4vij\xc3\xa4. Se oli yksi ensimm\xc3\xa4isist\xc3\xa4 sarjoista, joita jaettiin iTunes Storen kautta iPodeihin. Vuoden 2005 lokakuusta l\xc3\xa4htien uudet jaksot ovat olleet ladattavissa ABC:n esitysp\xc3\xa4iv\xc3\xa4n j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 yhdysvaltalaisille katsojille. Nelj\xc3\xa4nnest\xc3\xa4 tuotantokaudesta l\xc3\xa4htien Lostin jaksot ovat olleet saatavilla esitysp\xc3\xa4iv\xc3\xa4n j\xc3\xa4lkeen Sky Onella. Lost oli my\xc3\xb6s yksi ensimm\xc3\xa4isist\xc3\xa4 Saksan iTunes Storessa saatavilla olleista tv-sarjoista._NEWLINE_Huhtikuussa 2006 Disney julkaisi tiedon, ett\xc3\xa4 Lost tulisi olemaan maksuttomasti jaettuna internetiss\xc3\xa4. Kokeilu, jota esitettiin vuoden 2006 toukokuusta kes\xc3\xa4kuuhun, aiheutti h\xc3\xa4mmennyst\xc3\xa4 verkoston tyt\xc3\xa4ryhti\xc3\xb6iss\xc3\xa4, jotka pelk\xc3\xa4siv\xc3\xa4t mainostulojen menetyst\xc3\xa4. Jaksot olivat n\xc3\xa4ht\xc3\xa4viss\xc3\xa4 vain yhdysvaltalaisille katsojille. Toukokuussa 2008 kokonaiset jaksot kausilta 1\xe2\x80\x934 olivat saatavilla HD-painoksina ABC:n nettisivujen jakelussa, mutta vain USA:n katsojille jotka k\xc3\xa4ytt\xc3\xa4v\xc3\xa4t Microsoftia tai Applea. Uudet jaksot olivat saatavilla p\xc3\xa4iv\xc3\xa4\xc3\xa4 alkuper\xc3\xa4isen jaksoesityksen j\xc3\xa4lkeen. Katsojilta odotetaan viiden tai kuuden 30-sekunnin mainosten katselua, joita on tasaisesti jakson aikana. Vuonna 2009 Lost nimettiin kaikkein katsotuimmaksi ohjelmaksi internetiss\xc3\xa4, perustuen katsojalukuihin. 12. helmikuuta 2009 The Nielsen Company raportoi, ett\xc3\xa4 1 425 miljoonaa katsojaa oli katsonut v\xc3\xa4hint\xc3\xa4\xc3\xa4n yhden jakson ABC:n nettisivuilta._NEWLINE_Sek\xc3\xa4 ensimm\xc3\xa4isen ett\xc3\xa4 toisen kauden jaksot ovat olleet saatavilla Ison-Britannian Channel 4:n nettisivuilla. Pilottijakson voi katsoa ilmaiseksi, mutta muut jaksot maksavat yhden punnan. Palvelu on kuitenkin k\xc3\xa4yt\xc3\xb6ss\xc3\xa4 vain Isossa-Britanniassa. Virgin Median sivuilla on katsottavissa kaikki kolme Lostin ensimm\xc3\xa4ist\xc3\xa4 kautta mihin aikaan tahansa HD-julkaisuna.\n_START_SECTION_\nDVD- ja Blu-ray-julkaisut\n_START_PARAGRAPH_\nLostin ensimm\xc3\xa4inen tuotantokausi julkaistiin nimell\xc3\xa4 Lost: The Complete First Season Yhdysvalloissa 6. syyskuuta 2005, kaksi viikkoa ennen toisen tuotantokauden alkua. Sen tuotti Buena Vista Home Entertaiment ja se sis\xc3\xa4lsi seitsem\xc3\xa4n levy\xc3\xa4. Kaikkien jaksojen lis\xc3\xa4ksi DVD-boksi sis\xc3\xa4lsi lukuisia ekstroja kuten jaksojen kommenttiraitoja, poistettuja ja pilalle menneit\xc3\xa4 kohtauksia sek\xc3\xa4 n\xc3\xa4yttelij\xc3\xb6iden koekuvauksia. Suomessa ensimm\xc3\xa4inen tuotantokausi julkaistiin 7. hein\xc3\xa4kuuta 2006. Ensimm\xc3\xa4iset kaksi kautta julkaistiin my\xc3\xb6hemmin Blu-ray:n\xc3\xa4 2. lokakuuta 2009._NEWLINE_Toinen tuotantokausi julkaistiin nimell\xc3\xa4 Lost: The Complete Second Season \xe2\x80\x93 The Extended Experience 5. syyskuuta 2006 Yhdysvalloissa ja 23. maaliskuuta 2007 Suomessa. Ensimm\xc3\xa4isen kauden tavoin julkaisu sis\xc3\xa4lsi samankaltaisia ekstroja, mutta erona edelliseen se sis\xc3\xa4lsi \xe2\x80\x9dLost Connections\xe2\x80\x9d -taulukon, joka kertoi yhteydest\xc3\xa4 hahmojen v\xc3\xa4lill\xc3\xa4._NEWLINE_Kolmas tuotantokausi julkaistiin nimell\xc3\xa4 Lost: The Complete Third Season \xe2\x80\x93 The Unexplored Experience DVD:n\xc3\xa4 ja Blu-ray:n\xc3\xa4 11. joulukuuta 2007 Yhdysvalloissa, mik\xc3\xa4 tekee siit\xc3\xa4 yhden ensimm\xc3\xa4isist\xc3\xa4 Blu-ray:n\xc3\xa4 julkaistavista televisiosarjoista. Suomessa se julkaistiin DVD:n\xc3\xa4 25. tammikuuta 2008, mutta Blu-ray:n\xc3\xa4 vasta 11. marraskuuta 2009. Edellisten julkaisujen tavoin se sis\xc3\xa4lt\xc3\xa4\xc3\xa4 samankaltaisia ekstroja._NEWLINE_Nelj\xc3\xa4s tuotantokausi julkaistiin nimell\xc3\xa4 Lost: The Complete Fourth Season \xe2\x80\x93 The Expanded Experience 9. joulukuuta 2008 Yhdysvalloissa sek\xc3\xa4 DVD:n\xc3\xa4 ett\xc3\xa4 Blu-ray:n\xc3\xa4. Suomessa se julkaistiin DVD:n\xc3\xa4 17. lokakuuta 2008 ja kuusi p\xc3\xa4iv\xc3\xa4\xc3\xa4 my\xc3\xb6hemmin Blu-ray:n\xc3\xa4. Se sis\xc3\xa4lsi muista poiketen vain kuusi levy\xc3\xa4 seitsem\xc3\xa4n sijaan._NEWLINE_Viides tuotantokausi julkaistiin viiden levyn julkaisuna nimell\xc3\xa4 Lost: The Complete Fifth Season \xe2\x80\x93 The Journey Back \xe2\x80\x93 The Expanded Edition sek\xc3\xa4 DVD:n\xc3\xa4 ett\xc3\xa4 Blu-rayna 23. lokakuuta 2009 Suomessa ja Yhdysvalloissa vasta 8. joulukuuta 2009._NEWLINE_Kuudes ja viimeinen tuotantokausi julkaistiin nimell\xc3\xa4 Lost: The Complete Sixth and Final Season DVD:n\xc3\xa4 24. elokuuta 2010 Yhdysvalloissa ja 6. lokakuuta 2010 Suomessa sek\xc3\xa4 Blu-rayna 15. lokakuuta 2010._NEWLINE_Kaikki kaudet sis\xc3\xa4lt\xc3\xa4v\xc3\xa4 julkaisu julkaistiin nimell\xc3\xa4 Lost: The Complete Collection 26. marraskuuta 2010 Suomessa.\n_START_SECTION_\nTeorioita\n_START_PARAGRAPH_\nSarjan syd\xc3\xa4mess\xc3\xa4 on monimutkainen ja kryptinen tarinalinja, joka synnytt\xc3\xa4\xc3\xa4 lukuisia ratkaisemattomia kysymyksi\xc3\xa4. Lostin k\xc3\xa4sikirjoittajien ja t\xc3\xa4htien, jotka usein keskustelivat fanien kanssa internetiss\xc3\xa4, innoittamina katsojat ja televisiokriitikot ovat ottaneet tavaksi pohtia saaren salaisuuksia. P\xc3\xa4\xc3\xa4asiassa teoriat liittyiv\xc3\xa4t saaren luontoon, \xe2\x80\x9dhirvi\xc3\xb6n\xe2\x80\x9d alkuper\xc3\xa4\xc3\xa4n, Toisiin, numeroiden tarkoitukseen ja lentokoneturman sek\xc3\xa4 joidenkin henkil\xc3\xb6iden selvi\xc3\xa4misen syyhyn. Sarjan luojat keskustelivat ja kumosivat muutamia fanien suosituimpia teorioita. Kaikkein yleisin teoria on se, ett\xc3\xa4 Oceanicin lennon 815 selviytyneet ovat kuolleet tai kiirastulessa, mink\xc3\xa4 J. J. Abrams kumosi. Lis\xc3\xa4ksi Lindelof kumosi spekulaatiot, ett\xc3\xa4 avaruusalus tai avaruusolennot vaikuttavat saaren tapahtumiin tai ett\xc3\xa4 kaikki n\xc3\xa4hty on jonkun mielen sis\xc3\xa4ist\xc3\xa4 kuvitelmaa. Carlton Cuse kielsi teorian, ett\xc3\xa4 saari on tosi-tv-ohjelma ja haaksirikkoutuneet ovat tiet\xc3\xa4m\xc3\xa4tt\xc3\xa4\xc3\xa4n k\xc3\xa4mpp\xc3\xa4kavereita ja Lindelof kielsi monta kertaa teorian, ett\xc3\xa4 hirvi\xc3\xb6 on nanobottipilvi. Kuitenkin kaikki edelliset teoriat, erityisesti aikamatkustus on sis\xc3\xa4ltynyt sarjaan, vaikka se kiellettiin aikaisemmin.\n_START_SECTION_\nToistuvat ainekset\n_START_PARAGRAPH_\nSarjassa on muutamia toistuvia aineksia, joilla sin\xc3\xa4ns\xc3\xa4 ei ole suoranaista vaikutusta tarinaan, mutta jotka lis\xc3\xa4\xc3\xa4v\xc3\xa4t siihen kirjallisen ja filosofisen viitekehyksen. N\xc3\xa4it\xc3\xa4 elementtej\xc3\xa4 ovat mustan ja valkoisen v\xc3\xa4rin toistuminen, joka kuvastaa hahmojen ja tilanteiden kaksinaisuutta, sek\xc3\xa4 l\xc3\xa4hes kaikkien hahmojen, erityisesti Katen, kapinallisuutta; perheiden toimimattomuutta, erityisesti useiden hahmojen isien v\xc3\xa4h\xc3\xa4inen osuus, l\xc3\xa4hes kaikkien hahmojen el\xc3\xa4m\xc3\xa4ss\xc3\xa4; viittauksia maailmanloppuun, muun muassa Desmond painamassa nappia est\xc3\xa4\xc3\xa4kseen maailmanlopun ja DHARMA-projektin tavoite muuttaa Valenzetti Equatonin parametri ja est\xc3\xa4\xc3\xa4 ihmisyyden loppu; sattuma vs. usko, joka heijastuu parhaiten Locken ja herra Ekon vastakkainasettelussa; tieteen ja uskon konflikti, joka n\xc3\xa4kyy Jackin ja Locken v\xc3\xa4lisess\xc3\xa4 \xe2\x80\x9dk\xc3\xb6ydenvedossa\xe2\x80\x9d johtajuudesta; ja viittaukset lukuisiin kirjallisiin teoksiin, muun muassa maininnat ja keskustelu tietyist\xc3\xa4 kirjoista. Sarjassa on my\xc3\xb6s useita vihjeit\xc3\xa4 hahmojen nimien liittymisest\xc3\xa4 tunnettuihin historiallisiin ajattelijoihin ja kirjailijoihin, kuten John Locke (filosofin mukaan) ja h\xc3\xa4nen salanimens\xc3\xa4 Jeremy Bentham (filosofin mukaan), Danielle Rousseau (filosofi Jean-Jacques Rousseaun mukaan), Desmond Hume (filosofi David Humen mukaan), Juliet Burke (filosofi Edmund Burken mukaan), Mikhail Bakunin (filosofi Mihail Bakuninin mukaan), Daniel Faraday (fyysikko Michael Faradayn mukaan), George Minkowski (matemaatikko Hermann Minkowskin mukaan), Richard Alpert (hengellisen opettajan Ram Dassin alkuper\xc3\xa4inen nimi) ja Charlotte Staples Lewis (kirjailija C. S. Lewisin mukaan).'